Απάντηση της Υπουργού Πολιτισμού και Αθλητισμού Λίνας Μενδώνη σε Επίκαιρη ερώτηση αρ. 304/11-1-2022 του Βουλευτή ΜέΡΑ 25, Κρίτωνα Αρσένη με θέμα:

«ΠΥΡΚΑΛ στην Ελευσίνα: κυβερνητική θυσία στα διυλιστήρια κόντρα στις αποφάσεις των αρμοδίων οργάνων»

Πρωτολογία

κ. Βουλευτά,

Καταρχήν πρέπει να βάλουμε τα πράγματα στη σειρά. Επικαλείσθε ότι 37 κτήρια είχαν κηρυχθεί μνημεία στις 17/6/2019. Εσείς ο ίδιος στο κείμενο της ερώτησής σας γράφετε την πραγματικότητα. Δώδεκα κτήρια είχαν κηρυχθεί και τότε μνημεία. Ξεκινάμε λοιπόν από αυτό, για να μην προσπαθείτε να δημιουργήσετε εντυπώσεις, ότι γκρεμίζονται μνημεία. Δεν γκρεμίζεται τίποτα. Να είστε σίγουρος γι αυτό.

Να δούμε τι έγινε το 2019. Καταρχήν, πρέπει να πω ότι η συζήτηση παρέλκει, γιατί πράγματι η απόφαση έχει βγει, έχει δημοσιευθεί στο ΦΕΚ, το οποίο καταθέτω και στα πρακτικά. Αλλά πέραν τούτου, να δούμε την ιστορία του θέματος αυτού. Η υπηρεσία Νεωτέρων Μνημείων της Αττικής κατέθεσε τον φάκελο στην προηγούμενη κυβέρνηση στις 30 Ιανουαρίου 2019. Παρότι πλέον η συζήτηση επί του θέματος παρέλκει, ενώ σας έχω ήδη απαντήσει για το θέμα και άλλες φορές, δοθείσης της ευκαιρίας, να διευκρινίσω τα εξής:

Η Υπηρεσία Νεωτέρων Μνημείων Αττικής, Ανατολικής Στερεάς Ελλάδας και Κυκλάδων είχε αποστείλει τον φάκελο της προτεινόμενης κήρυξης στην αρμόδια Διεύθυνση Προστασίας Νεώτερων και Σύγχρονων Μνημείων του ΥΠΠΟΑ, ήδη από τις 30 Ιανουαρίου του 2019. Παρόλα αυτά, η κυβέρνηση ΣΥΡΙΖΑ φέρνει το θέμα στο Κεντρικό Συμβούλιο Νεωτέρων Μνημείων πέντε μήνες αργότερα, στις 6 Ιουνίου του 2019. Τότε αποφασίστηκε αυτοψία, η οποία πραγματοποιήθηκε στις 12 Ιουνίου του 2019 και το θέμα εξετάστηκε ξανά στις 27 Ιουνίου του 2019. Η Απόφαση της Υπουργού Πολιτισμού της τότε Κυβέρνησης υπεγράφη την τελευταία εργάσιμη ημέρα πριν τις εκλογές, δηλαδή την Παρασκευή 5 Ιουλίου του 2019. Είναι προφανές ότι ήταν σε απόλυτη γνώση της ηγεσίας ότι δεν προλάβαινε το Εθνικό Τυπογραφείο να την τυπώσει, άρα δεν θα ολοκληρωνόταν η διαδικασία. Και εάν ήθελε να ολοκληρώσει τη διαδικασία νωρίτερα, δεν θα περίμενε πέντε μήνες για την εισαγωγή του θέματος στο Κεντρικό Συμβούλιο Νεωτέρων Μνημείων. Αυτά για την ιστορία.

Όπως σας είχα απαντήσει σε ερώτηση στη Βουλή τον Νοέμβριο 2019, κρίναμε απαραίτητο και για νομικούς λόγους, να υπάρξει νέα γνωμοδότηση του Συμβουλίου Νεωτέρων Μνημείων. Πράγματι, το Συμβούλιο γνωμοδότησε στις 19/12/2019, υπέρ του χαρακτηρισμού ως μνημείων, κτηρίων με τον εξοπλισμό τους κατά χώρα, όπως αυτός υπάρχει, και της καμινάδας στον βόρειο τομέα του βιομηχανικού συγκροτήματος και υπέρ του μη χαρακτηρισμού του ιστορικού τόπου.

Βεβαίως υπήρξε καθυστέρηση. Γιατί όμως υπήρξε καθυστέρηση στην έκδοση της απόφασης; Διότι έπρεπε να ελεγχθούν συγκεκριμένα τοπογραφικά για να μην γίνουν λάθη. Και η πανδημία επέφερε αυτού του είδους τις καθυστερήσεις.

Επιπλέον, η διακρίβωση του ορθού τρόπου σύνταξης και έκδοσης των αποφάσεων, πέρα από ορθή διοικητική πρακτική, συνιστά αναγκαιότητα, προκειμένου να προληφθούν τυχόν ενστάσεις και περαιτέρω καθυστερήσεις.

Και κάτι ακόμη, το οποίο ίσως κύριε Αρσένη να μην γνωρίζετε, είναι ότι από τη στιγμή που ένα ακίνητο τελεί υπό χαρακτηρισμό, οποιαδήποτε ενέργεια επ’ αυτού τελεί και υπό τον έλεγχο του Υπουργείου Πολιτισμού και Αθλητισμού. Άρα, αυτό το οποίο λέτε, ότι το συγκρότημα έμεινε απροστάτευτο επειδή δεν είχε βγει η Υπουργική Απόφαση, δεν ισχύει. Από τον Ιανουάριο του 2019, με τη διοικητική πρακτική, το συγκεκριμένο συγκρότημα προστατευόταν. Όσο για τον ιστορικό τόπο, δεν υπήρχε ανάγκη να κηρυχθεί, από τη στιγμή που δυνάμει του άρθρου 10 του 4828/2021 ή του 3028/2002, ο περιβάλλων χώρος μνημείου αντιμετωπίζεται και αυτός ως μνημείο. Ο περιβάλλων χώρος των 12 κτηρίων που χαρακτηρίστηκαν μνημεία, είναι απολύτως εξασφαλισμένος, προκειμένου να μην γκρεμιστεί κανένα μνημείο, όπως ψευδώς ισχυρίζεστε.

Δευτερολογία

Κύριε Αρσένη,

Καταλαβαίνω ότι θέλετε να δημιουργείτε εντυπώσεις, αντί να κατανοείτε -που είμαι σίγουρη ότι κατανοείτε, αλλά δεν το ομολογείτε- αυτά που προβλέπουν οι νομικές και θεσμικές διαδικασίες. Καταρχήν, αναφέρθηκα στην κυβέρνηση ΣΥΡΙΖΑ και στην προκάτοχό μου γιατί τα 3/5 της ερώτησής σας αφορούν την περίοδο ΣΥΡΙΖΑ. Δεύτερον: Δεν ανακλήθηκε η απόφαση, όπως κακώς υποστηρίζετε. Η απόφαση δεν δημοσιεύθηκε ποτέ. Και από τη στιγμή που δεν δημοσιεύεται μία απόφαση χαρακτηρισμού στο ΦΕΚ, δεν ισχύει. Επομένως, γυρίζει αυτομάτως πίσω στις υπηρεσίες, από το Εθνικό Τυπογραφείο. Αυτό δεν σημαίνει ανάκληση της απόφασης. Τρίτον: Το τι εννοούμε ιστορικό τόπο θεσμοθετείται απολύτως στον νόμο 3028, σήμερα 5828/2021. Το Κεντρικό Συμβούλιο Νεωτέρων Μνημείων συγκροτείται από επιστήμονες εγνωσμένου κύρους. Μετέχει δε και ο Νομικός Σύμβουλος του Κράτους. Οι άνθρωποι αυτοί γνωμοδοτούν έχοντας απόλυτη επίγνωση του επιστημονικού τους αντικειμένου και ο Νομικός Σύμβουλος του Κράτους, ο οποίος είναι παρών, διασφαλίζει ότι η διαδικασία γίνεται απολύτως σύμφωνα με το ισχύον θεσμικό πλαίσιο. Επομένως, όλα αυτά τα οποία προσάπτετε στο Συμβούλιο για την κρίση του, πρέπει μάλλον να τα ξανασκεφτείτε.

Από εκεί και πέρα, το αν προστατεύουμε ή όχι τα σύγχρονα μνημεία στην Αττική, αποδεικνύεται από τις αποφάσεις που έχουμε πάρει τα τελευταία δυόμισι χρόνια. Κηρύξαμε μνημείο το Κλειστό Κολυμβητήριο στη συμβολή της Λεωφόρου Χατζηκυριάκου με την οδό Παπατέστα, στον Δήμο Πειραιά.

- Το κτήριο της πρώην Ιεράς Συνόδου της Ιεράς Αρχιεπισκοπής Αθηνών.

- Τον πρώην θερινό κινηματογράφο Α-Β, επί της οδού Θεοτοκοπούλου, στην περιοχή «Κλωναρίδου» στα Άνω Πατήσια.

- Το συγκρότημα του (πρώην) Δημόσιου Δαμαλιδοκομείου-Λυσσιατρείου-Απολυμαντηρίου επί της Ιεράς Οδού στην περιοχή του Ελαιώνα.

- Το βιομηχανικό συγκρότήμα επί της οδού Ρετσίνα 47, στον Πειραιά.

- Το κτηριακό συγκρότημα παλαιών κτηρίων υφαντουργείου, μεταξύ των οδών Ελ. Βενιζέλου, Τατοΐου 106, στη Μεταμόρφωση.

- Το εργαστήριο κεραμικής της Ελένης Βερναδάκη.

- Τις πρώην αποθήκες του ΕΟΜΜΕΧ στον Ταύρο.

- Το πρώην εργοστάσιο κλωστοϋφαντουργίας των Αδελφών Ρετσίνα, στον Πειραιά.

Νομίζω ότι μόνο από αυτά, τα οποία αποθησαύρισα από αυτά, τα οποία έχουμε κηρύξει, τα βιομηχανικά συγκροτήματα τα οποία έχουμε κηρύξει, ο ισχυρισμός ότι δεν προστατεύουμε επαρκώς την αρχιτεκτονική πολιτιστική κληρονομιά και τη βιομηχανική κληρονομιά, δεν ισχύει.